google/wiki40b huggingface dataset:
ทางหลวง

ทางหลวง  คือ ถนนหรือเส้นทางซึ่งจัดไว้เพื่อประโยชน์ในการจราจรสาธารณะทางบก ไม่ว่าในระดับพื้นดิน ใต้หรือเหนือพื้นดิน หรือใต้หรือเหนืออสังหาริมทรัพย์อย่างอื่นนอกจากทางรถไฟ ระบบทางหลวงของสหรัฐอเมริกาที่เรียกว่า อินเตอร์สเตต เป็นระบบทางหลวงที่มียาวรวมทั้งหมดมากที่สุดในโลกโดยมีความยาวทั้งสิ้น 75,376 กม.(2004) ทางหลวงบางเส้นจะเชื่อมต่อระหว่างประเทศเช่น ยูโรเปียนรูท และถนนบางเส้นจะเชื่อมระหว่างเมืองหลวงของรัฐทั้งหมดในประเทศ เช่นใน ออสเตรเลียไฮเวย์ 1 ซึ่งเชื่อมตัวเมืองหลวงของรัฐทั้งหมดรอบประเทศออสเตรเลีย ถนนหลวงที่ยาวที่สุดในโลกคือ ทรานซ์-แคนาดาไฮเวย์ ซึ่งเริ่มจากเมือง วิกตอเรีย ในรัฐบริติชโคลัมเบีย ของฝั่งมหาสมุทรแปซิฟิก ผ่าน 10 รัฐจนถึงเมืองเซนต์จอห์นในรัฐนิวฟันด์แลนด์และแลบราดอร์ทางฝั่งมหาสมุทรแอตแลนติก
ทางหลวง ตามพระราชบัญญัติทางหลวง พ.ศ. 2535 (แก้ไขเพิ่มเติมฉบับที่ 2 พ.ศ. 2549) หมายความว่า ทางหรือถนนซึ่งจัดไว้เพื่อประโยชน์ในการจราจรสาธารณะทางบก ไม่ว่าในระดับพื้นดิน ใต้หรือเหนือพื้นดิน หรือใต้หรือเหนืออสังหาริมทรัพย์อย่างอื่น นอกจากทางรถไฟ และหมายความรวมถึงที่ดิน พืช พันธุ์ไม้ทุกชนิด สะพาน ท่อหรือรางระบายน้ำ อุโมงค์ ร่องน้ำ กำแพงกันดิน เขื่อน รั้ว หลักสำรวจ หลักเขต หลักระยะป้ายจราจร เครื่องหมายจราจร เครื่องหมายสัญญาณ เครื่องสัญญาณไฟฟ้า เครื่องแสดงสัญญาณที่จอดรถ ที่พักคนโดยสาร ที่พักริมทาง เรือหรือพาหนะสำหรับขนส่งข้ามฟาก ท่าเรือสำหรับขึ้นหรือลงรถ และอาคารหรือสิ่งอื่นอันเป็นอุปกรณ์งานทางบรรดาที่มีอยู่หรือที่ได้จัดไว้ในเขตทางหลวงเพื่อประโยชน์แก่งานทางหรือผู้ใช้ทางหลวงนั้นด้วย
การออกแบบทางหลวงจะมีการออกแบบที่แตกต่างกันขึ้นไปขึ้นอยู่กับลักษณะถนน ความกว้างถนน และสภาพการสัญจร ทางหลวงสามารถมีได้ทั้งในลักษณะถนนสองเลน ถนนมีหรือไม่มีไหล่ทาง และผิวถนนของถนนเส้นเดียวกันที่ตำแหน่งต่างกัน จะมีลักษณะไม่เหมือนกันขึ้นอยู่กับหน่วยงานที่เป็นผู้ควบคุมถนนเส้นนั้น
ทางหลวงในประเทศไทยได้รับการควบคุมโดยกรมทางหลวง โดยมีทางหลวงแผ่นดินหมายเลข 4 หรือถนนเพชรเกษม เป็นถนนที่ยาวที่สุดในประเทศไทย เริ่มจากกรุงเทพมหานครถึงด่านพรมแดนจังโหลน อำเภอสะเดา จังหวัดสงขลา ระยะทางรวมทั้งสิ้น 1,274 กิโลเมตร

ประวัติ

เริ่มแรกมนุษย์ใช้ทางเท้า (traces) เดินไปมาหากัน ต่อมาเมื่อรู้จักใช้สัตว์เป็นพาหนะ จึงเปลี่ยนโดยใช้สัตว์ในการขับล้อเลื่อน เริ่มใช้ทางเกวียน ทางสร้างด้วยหินครั้งแรกเมื่อก่อนคริสต์ศักราช 3500 พบใน เมโสโปเตเมีย ซึ่งสร้างด้วยหิน สมัยโรมันรุ่งเรืองชาวโรมันได้สร้างติดต่อระหว่างอาณาจักรต่างๆ ต่อมาเมื่อศตวรรษที่ 18 Tresaquet ชาวฝรั่งเศสได้เริ่มสร้างถนนให้ดีขึ้น โดยใช้หินมาถมเป็นชั้น ๆทำให้ถนนรับน้ำหนักและมีความทนทานมากขึ้น หลังจากนั้น John Macadam ชาวอังกฤษได้นำหินมาเรียงกันเป็นผิวทาง และให้รถม้าวิ่งบดทับให้แน่น ทางลักษณะนี้จึงให้ชื่อว่า Macadam ซึ่งใช้มาจนถึงปัจจุบันนี้ ในสหรัฐอเมริกาการก่อสร้างทางเริ่มจากการปรับปรุงทางเก่าและเก็บค่าผ่านทาง (Turn Pike) ซึ่งอาจจะลงทุนโดยรัฐบาลหรือเอกชน ทางสายแรกสร้างระหว่างฟิลาเดเฟีย และเวอร์จิเนีย ต่อมาการสร้างทางหลวงถูกพัฒนามาเรื่อยๆ เช่น การนำแอสฟัลท์มาใช้ประกอบกับหินหรือมวลรวม ใช้ในลักษณะของ Mixed Inplace and Asphaltic Concrete หรือ ผิวทางคอนกรีตเสริมเหล็กปัจจุบัน และ Prestress Concrete ถูกนำมาใช้กับทางหลวง
เด่นชัย สายสุพรรณ

เด่นชัย สายสุพรรณ เป็นนักร้องลูกทุ่งชายชาวสุพรรณที่สร้างนักร้องลูกทุ่งชื่อดังมามากมาย เด่นชัยอยู่ในวงการเพลงมานานกว่า 20 ปี มีผลงานเพลงดังมากมาย

ประวัติ

เด่นชัย สายสุพรรณ ชื่อจริงของเขาคือ ชินพรรธน์ ธันยวิโรจน์ เป็นชาวบางตาเถร อำเภอสองพี่น้อง จังหวัดสุพรรณบุรี  เกิดเมื่อวันเสาร์ที่ 6 มิถุนายน พ.ศ. 2507 จบการศึกษาระดับปริญญาตรีจากมหาวิทยาลัยราชภัฎนครปฐม เป็นคนชอบร้องเพลงมาตั้งแต่เล็ก ชอบไปร้องเพลงในงานบวชงานแต่ง แต่ค่อนข้างขี้อาย 
หลังจากเรียนจบก็ทำงานรับราชการ ในช่วงวันหยุดดูรายการประกวดการขับร้องเพลง 4 ภูมิภาคของศูนย์ดนตรีวาทินี ทางช่อง 11 จึงลองส่งเทปบันทึกเสียงไป ปรากฏว่าถูกเรียกตัวเข้ามาแข่ง และก็กวาดชัยชนะเรื่อยมา และเป็นผู้ชนะเลิศในปี 2536 ทั้งประเภทคะแนนกรรมการ และคะแนนจากการโหวตของผู้ชม โดยเพลงที่เขาใช้ประกวดจนได้รับรางวัลในวันนั้น คือเพลง คาถามหานิยม ของยอดรัก สลักใจ
หลังจากนั้น เด่นชัยได้ถูกทาบทามให้มาเป็นนักร้องคนแรกในสังกัดของวอเนอร์มิวสิก ซึ่งเพิ่งมาเป็นสาขาในประเทศไทย  และผลงานเพลงแรกของเจา คือเพลง พี่ไม่ดังนางไม่มอง และได้ออกผลงานกับทางวอเนอร์ มิวสิกอยู่ 4 ชุด เมื่อหมดสัญญา ก็ย้ายมาอยู่กับ บ็อกซิ่งซาวด์  ซึ่งตอนนั้นก็มีอาภาพร นครสวรรค์ อยู่ด้วย บวกกับความที่เด่นชัยมีบุคลิกที่ทะเล้นน่ารัก เด่นชัยจึงหันมาดังกับ แนวกุ๊กกิ๊ก เพลงแนวผัวเมีย แนวเอาใจคนมีอายุ เป็นต้น เมื่อเริ่มร้องเพลง "ดีแล้วครับ" แก้กับเพลง "เลิกแล้วค่ะ" ของอาภาพรที่กำลังดังอย่างสุด ๆ ในตอนนั้น
เด่นชัยออกงานเพลงกับต้นสังกัดใหม่อยู่ราว 4 ชุด ก่อนจะย้ายมาออกกำลังค่ายนพพรโปรโมชั่นอีก 1 ชุด และสร้างชื่อเสียงให้กับเด่นชัยด้วยเพลงน่ารักๆ อย่าง เพลง จังหวัดขาดรัก และยังมีเพลงอื่นๆในอัลบั้มที่ติดหูคนฟังอีกมากมาย รวมไปถึงค่ายโฟร์เอสและมีผลงานกับสังกัดชวนชม โปรโมชั่น อาทิ อัลบั้มชุด เด่นดำทำดี ลำนำรักสลักใจ ซึ่งมีการนำเพลงของยอดขุนพลเพลงลูกทุ่งอย่าง ยอดรัก สลักใจมาขบร้องใหม่ โดยมีความพิเศษ คือการแต่งกลอนเกริ่นไปในตอนต้นของบทเพลงด้วย และล่าสุดมีเด่นชัยมีผลงานเป็นซิงเกิ้ลออกมาให้หายคิดถึงกัน คือเพลง จังหวัดไม่ขาดรัก ทำไมถึงแก่ยังงี้ และมีรักมีทุกข์ ที่ประพันธ์ขึ้นโดยเทวดาเพลงอย่างครชลธี ธารทอง และปัจจุบันเด่นชัย ได้มีการทำวงรำวงย้อนยุค โดยใช้ชื่อว่า รำวงร่วมสมัย เด่นชัย สายสุพรรณ ประกอบไปด้วยเพลงสนุกสนาน อาทิ ตบให้ตาย คนกินแดด ผัวหัวหงอก พี่ไม่ดังนางไม่มอง กลองยาวเด่นชัย อิจฉาตายาย ไม่มีดีกว่า เสี่ยวอีสาน ไอ้หนุ่มเรืออวน และ ลอยลมบน ให้แฟนๆหายคิดถึงกันอีกด้วย
บัว วัดอิ่ม

รับราชการทหาร

พ.ศ. 2458 รับราชการทหารที่นครราชสีมาอยู่ 2 ปี จน พ.ศ. 2460 เข้ามาทำงานในกรุงเทพฯ ได้สมัครเข้ารับราชการทหารอีก ได้ตำแหน่งเป็นนายหมู่โทรักษาวัง จากนั้นเริ่มตระเวนชกมวยจนมีชื่อเสียง ชนะนักมวยมีชื่อในสมัยนั้นหลายคน เช่น แอ ม่วงดี ซิว อบเพชร ชั้ว แก้วคชสาร รวมทั้งตระเวนออกชกมวยต่างจังหวัด ชนะมวยจีนที่ประจวบคีรีขันธ์ ชนะ วิชิต ราชวัตรที่ชลบุรี

ครูมวยโรงเรียนนายร้อย

ด้านการรับราชการ พ.ศ. 2473 เป็นครูฝึกมวยไทยในโรงเรียนนายร้อย จปร. จนเกษียณอายุราชการเมื่อ พ.ศ. 2501 โดยมียศสุดท้ายเป็นร้อยโท ได้รับพระราชทานนามสกุลเมื่อครั้งเป็นทหารรักษาวังว่า "นิลอาชา" เพราะเป็นผู้มีความสามารถในการขี่ม้า
บัว เคยเป็นครูสอนมวยไทยของคณะดาวทองหรือ คณะว. ของ หวาด เสตะปุระ ต่อมาจึงตั้งค่ายมวยของตนเองโดยนักมวยที่เป็นศิษย์ทุกคนจะมีคำว่า "โซดา" ต่อท้าย เช่น ตุ๊ จุโซดา ทองอยู่ ชูโซดา
โรโบคอป 3

เนื้อเรื่อง

ภาพยนตร์เรื่องนี้กล่าวถึงเรื่องราวของโรโบคอป ที่ยังต้องกลับมารับมือกับเหล่าร้ายต่อไป แต่คราวนี้ผู้ร้ายที่เขาต้องต่อสู้กลับเป็น OCP บริษัทที่สร้างเขาขึ้นมา นั่นก็เพราะบริษัทนี้กลายเป็นบริษัทหน้าเลือดอย่างเต็มตัวไปแล้ว โรโบคอป กับ แอน ลูอิส คู่หูจึงต้องร่วมมือกับกองกำลังต่อต้านการเวนคืนที่ดินอย่างไม่เป็นธรรมนี้ และพวกเขาก็ต้องเผชิญหน้ากับ พอล แม็กดักเกท จอมวายร้ายที่ทำได้ทุกอย่างเพื่อกวาดล้างชาวบ้าน และหุ่นยนต์นินจาที่ถูกส่งมาต่อกรกับโรโบคอปโดยเฉพาะ
ซูพีเรียร์กันดั้ม

เนื้อเรื่อง

ซูพีเรียร์กันดั้มเป็นหนึ่งในโมบิลสูทที่โดยบริษัทแอนาไฮม์อิเล็กทรอนิกพัฒนาต่อจากเซต้ากันดั้มตามโครงการโปรเจกต์เซต้า โดยพัฒนาคู่ไปกับดับเบิ้ลเซต้ากันดั้ม ซูพีเรียร์กันดั้มนำโครงสร้างแบบระบบคอร์บล็อกของ RX-78-2 กันดั้มมาประยุกต์ใช้ ห้องควบคุมของซูพีเรียร์กันดั้มจะเป็นยาน FXA-08GB Gคอร์ซึ่งจะประกอบกับ Gแอทแทคเกอร์ และ Gบอมเบอร์เพื่อรวมร่างเป็นซูพีเรียร์กันดั้ม ซึ่งโครงสร้างของซูพีเรียร์กันดั้มนั้นได้รับการออกแบบให้ปรับแต่งได้ง่าย
ซูพีเรียร์กันดั้มนั้นติดตั้งระบบกึ่งไซคอมมิว ซึ่งจะแสกนคลื่นสมองของนักบินเพื่อให้สามารถควบคุมอาวุธอินคอมซึ่งติดอยู่ที่หัวของซูพีเรียร์กันดั้มได้ อินคอมนี้เมื่อใช้งานจะแยกไปจากซูพีเรียร์กันดั้มโดยมีสายเคเบิลเชื่อมไว้ส่งสัญญาณและสามารถยิงบีมโจมตีศัตรูจากมุมต่างๆได้ อาวุธอื่นๆของซูพีเรียร์กันดั้มประกอบด้วยปืนวัลแคนสี่กระบอกที่หัว บีมเซเบอร์สองเล่มซึ่งเก็บไว้ที่เข่า บีมแคนน่อนแฝดด้านหลังและบีมแคนน่อนสองกระบอกติดเอว ซึ่งบีมแคนน่อนติดเอวนี้สามารถถอดออกเพื่อติดตั้งเอเนอจีแคปเพิ่มพลังงานและบีมสมาร์ทกันซึ่งเป็นบีมแคนน่อนอานุภาพสูงที่มีเซนเซอร์เล็งอัตโนมัติ
บริษัทแอนาไฮม์อิเล็กทรอนิกได้สร้างซูพีเรียร์กันดั้มทั้งหมดสี่เครื่อง โดยเครื่องหนึ่งถูกส่งไปให้หน่วยเฉพาะกิจอัลฟ่าใช้ในการกวาดล้างกลุ่มกบฏนิวดีไซส์ ซูพีเรียร์กันดั้มเครื่องนี้ได้ติดตั้งปัญญาประดิษฐ์ ALICE (Advanced Logistic & Inconsequence Cognizing Equipment) ซึ่งเป็นคอมพิวเตอร์ช่วยเหลือนักบินของซูพีเรียร์กันดั้ม ALICEนั้นสามารถพัฒนาตนเองได้ มีบุคลิกแบบผู้หญิงและถูกโปรแกรมให้ตั้งชีวิตของนักบินเป็นสิ่งสำคัญที่สุด ซึ่ง ALICEสามารถควบคุมการเคลื่อนไหวของซูพีเรียร์กันดั้มแทนนักบินได้ในยามฉุกเฉิน ซูพีเรียร์กันดั้มเครื่องนี้มีเรียว รูทซ์เป็นนักบินและเป็นกำลังสำคัญในการต่อสู้กับนิวดีไซส์ ซึ่ง ALICEได้ช่วยชีวิตของเรียวไว้หลายต่อหลายครั้ง จนกระทั่งการต่อสู้ครั้งสุดท้าย ซึ่งทอช เครย์บังคับให้โมบิลอาเมอร์ขนาดใหญ่ AMA-100 โซดิแอคตกลงสู่โลกที่ดาคาร์ซึ่งเป็นศูนย์บัญชาการของสหพันธ์โลก เรียวได้พยายามใช้ซูพีเรียร์กันดั้มทำลายโซดิแอคระหว่างเข้าสู่ชั้นบรรยากาศ แต่ ALICEได้แยกร่างและประกอบร่างใหม่โดยแยกยาน Gคอร์ออกไป ก่อนยิงทำลายโซดิแอคกับกระสวยอวกาศของนิวดีไซส์และระเบิดไปเพราะเสียดสีกับชั้นบรรยากาศ แต่เรียวและพรรคพวกซึ่งอยู่ในGคอร์รอดมาได้

MSA-0011[Bst] ซูพีเรียร์กันดั้มแบบติดบูสเตอร์

รูปแบบสำหรับโจมตีศัตรูด้วยความเร็วสูงของซูพีเรียร์กันดั้ม โดยติดบูสเตอร์ขนาดใหญ่ไว้ด้านหลังและแทนขาทั้งสองข้าง ในสภาพนี้ซูพีเรียร์กันดั้มจะเป็นยูนิตที่มีความเร็วสูงคล้ายกับโมบิลอาเมอร์ ขณะที่ขับเคลื่อนด้วยความเร็วสูงนี้จะเกิดแรงกดถึง 9.72G
ในกันดั้มเซนติเนล เรียว รูทซ์ได้ใช้ร่างนี้เพื่อทำลายดาวเทียมพลังงาน SOL 7804 เพื่อทำลายระบบพลังงานของนิวดีไซส์

แพลน303E "ดีพสไตรเกอร์"

เป็นรูปแบบซึ่งไม่ได้สร้างจริงของซูพีเรียร์กันดั้มซึ่งพัฒนาต่อมาจากซูพีเรียร์กันดั้มแบบติดบูสเตอร์โดยเพิ่มพลังทำลายเพื่อให้สามารถทำลายฐานทัพหรือกองยานศัตรูได้ ด้านหลังของดีพสไตรเกอร์ติดตั้งจานเรดาร์และปืนใหญ่มหาอนุภาคแบบเดียวกับที่ยานชั้นอากาม่าและไอริชใช้ นอกจากนักบินแล้วดีพสไตรเกอร์ต้องมีผู้ควบคุมเรดาร์ช่วยบังคับอีกคน ซึ่งห้องควบคุมของดีพสไตรเกอร์จะมี Iฟิลด์บาเรียป้องกันไว้เช่นเดียวกับเอ็กตร้าออดินารี ซูพีเรียร์กันดั้ม แขนซ้ายของดีพสไตรเกอร์เป็นเซนเซอร์พ็อดซึ่งทำให้ดีพสไตรเกอร์มีความสามารถในการตรวจจับศัตรูเทียบได้กับโมบิลสูทแบบ EWAC
ดุจดวงใจไทยทั้งผอง เดอะมิวสิคัล

ที่มาของเรื่อง

ละครพิเศษเรื่องนี้ได้ถูกนำทำเป็นละครเพลง-คอนเสิร์ตทางโทรทัศน์ เพื่อน้อมรำลึกถึงพระมหากรุณาธิคุณ พระบาทสมเด็จพระปรมินทรมหาภูมิพลอดุลยเดช ได้จัดทำละครพิเศษ “ดุจดวงใจไทยทั้งผอง เดอะมิวสิคัล” ซึ่งจะออกอากาศทางสถานีวิทยุโทรทัศน์ไทยทีวีสีช่อง 3 ตลอดทั้งเดือนตุลาคม ปี พ.ศ. 2560 โดยเป็นการถ่ายทอดพระราชประวัติต่างๆ , พระราชกรณียกิจ , พระราชสมภพ , เหตุการณ์ต่างๆ ที่สำคัญ ทั้งพระราชจริยวัตร , ชีวิตส่วนพระองค์ต่างๆ ทั้งกีฬา, ดนตรี และพระราชดำรัสต่างๆ ของพระองค์ที่ได้ทรงวางแนวทางการดำเนินชีวิตไว้ให้กับเหล่าพสกนิกรชาวไทย รวมถึงการเล่าย้อนเหตุการณ์กลับไปในวันที่ 13 ตุลาคม พ.ศ. 2559 ซึ่งเป็นวันที่คนไทยทั้งประเทศต่างรู้สึกโศกเศร้ากับการสูญเสียครั้งใหญ่ในชีวิต โดยมี สายสวรรค์ ขยันยิ่ง ทำหน้าที่เป็นผู้อ่านประกาศจาก สำนักพระราชวัง นอกจากนี้ยังมีการขับร้องบทเพลงพระราชนิพนธ์ ซึ่งเป็นบทเพลงไพเราะหลากหลายบทเพลงหลากหลายแนวเพลง โดยมี อุรัสยา เสปอร์บันด์, ปริญ สุภารัตน์, คิมเบอร์ลี แอน เทียมศิริ พร้อมด้วยเหล่าผู้จัดละคร และเหล่านักแสดงช่อง 3 อีกกว่าร้อยชีวิต มาร่วมถ่ายทอดบทเพลงพระราชนิพนธ์อันทรงคุณค่าที่คนรุ่นใหม่หาฟังได้ยากในครั้งนี้อีกด้วย และความพิเศษในการจัดสร้างละครพิเศษเรื่องนี้อยู่ที่สถานที่จัดการแสดงละครเวทีเรื่องนี้ได้จัดขึ้นที่สตูดิโอช่อง 3 หนองแขม โดยมีพิธีกรผู้ดำเนินรายการ 3 ท่าน ได้แก่ ศัลย์ อิทธิสุขนันท์, รินลณี ศรีเพ็ญ และ คัทลียา แมคอินทอช

ละครโทรทัศน์

ละครพิเศษ ดุจดวงใจไทยทั้งผอง เดอะมิวสิคัล ออกอากาศทางสถานีวิทยุโทรทัศน์ไทยทีวีสีช่อง 3 ผลิตโดย บริษัท รีมายน์ จำกัด ในวันศุกร์ที่ 13 ตุลาคม พ.ศ. 2560 สองช่วงเวลา ในเวลา 20:00 - 20:15 น. และเวลา 20:31 - 22:55 น. พร้อมกันทั้ง 3 ช่องได้แก่ ช่อง 3 เอชดี, ช่อง 3 เอสดี, ช่อง 3 แฟมิลี่ และออกอากาศรีรันให้ชมอีกครั้งทางช่อง 3 และช่อง 33 ในวันที่ 20 ตุลาคม พ.ศ. 2560 เวลา 13.05 - 15.40 น. และวันที่ 27 ตุลาคม พ.ศ. 2560 เวลา 20.00 - 20.15 น. และรับชมต่อเนื่องในวันเดียวกันในเวลา 20.45 - 22.20 น.
เพลาลูกเบี้ยวเดี่ยวเหนือสูบ

เพลาลูกเบี้ยวเดี่ยวเหนือสูบ คือกลไกการทำงานอย่างหนึ่งของเครื่องยนต์สันดาบภายใน เป็นตัวทำหน้าที่เปิดลิ้นไอดีเพื่อนำส่วนผสมของอากาศและเชื้อเพลิงเข้าสู่ห้องเผาไหม้ และเปิดลิ้นไอเสียเพื่อนำอากาศเสียที่เกิดจากการเผาไหม้ออกสู่ท่อไอเสีย หลักการทำโดยทั่วไปเหมือนกับ DOHC และ OHV เพียงแต่จะมีเพลาเบี้ยวเพียงแท่งเดียวทำหน้าที่ทั้งเปิด-ปิด ทั้งไอดีและไอเสีย ซึ่งจะคล้ายกับ SOHC มาก

เพลาลูกเบี้ยว

เพลาลูกเบี้ยวซึ่งมีลักษณะเป็นแท่งเหล็กกลม และส่วนที่เรียกว่าลูกเบี้ยวมีรูปร่างคล้ายวงกลมรูปไข่ซึ่งส่วนของรูปไข่นี้จะทำหน้าที่กดลิ้น (valve) ไอดีและไอเสียให้เปิดในช่วงระยะเวลาหนึ่ง ในแต่ละแท่งของเพลาลูกเบี้ยวอาจจะมีหลายลูกขึ้นอยู่กับจำนวนลูกสูบ

การทำงาน

เพลาลูกเบี้ยวอาศัยแรงขับเพลาข้อเหวี่ยง (crankshaft) โดยส่งผ่านแรงหมุนด้วยโซ่ราวลิ้น (timing chain) สายพานราวลิ้น (timing belt) หรือเฟืองราวลิ้น (timing gear) เมื่อเครื่องยนต์เกิดการหมุนจะส่งผ่านแรงหมุนผ่านโซ่ราวลิ้น (อาจเป็นสายพาน หรือเฟืองราวลิ้น ขึ้นอยู่กับผู้ผลิต) ทำให้เพลาลูกเบี้ยวหมุนตาม และส่วนของลูกเบี้ยวซึ่งมีลักษณะที่เป็นวงรีคล้ายรูปไข่ไปสัมผัสกับลิ้นไอดีหรือไอดีเมื่อส่วนที่ยื่นออกมามาที่สุดของลูกเบี้ยวสัมผัสกับลิ้นจะส่งผลให้เกิดการเปิดตัวขึ้นของลิ้นนั้น หากเป็นลิ้นไอดีเปิดจะทำให้อากาศที่ผสมกับเชื้อเพลิงไหลเข้าสู่ห้องเผาไหม้ (อาศัยแรงดูดจากภายในห้องเผาไหม้) จากนั้นก็ปิดตัวลงและทำการจุดระเบิดหรือเผาไหม้ เปลี่ยนพลังงานความร้อนที่มีแรงดันไปดันลูกสูบและเกิดการหมุนของเครื่องยนต์ หรือการเปลี่ยนพลังงานความร้อนเป็นพลังงานกล เมื่อการเผาไหม้หยุดเพลาลูกเบี้ยวทำหน้าที่เปิดลิ้นไอเสียนำอากาศเสียที่เกิดจากการเผาไหม้ออกสู่ท่อไอเสีย อย่างไรก็ตามลิ้นไอดีและไอเสีย จะไม่เปิดพร้อมกันแต่จะปิดพร้อมกันในจังหวะหนึ่งเพื่อทำการจุดระเบิดให้เกิดแรงดันไปสู่ลูกสูบส่งผ่านแรงเคลื่อนที่ไปสู่ก้านสูบและหมุนข้อเหวี่ยงของเครื่องยนต์เพื่อการทำงานของเครื่องยนต์อย่างต่อเนื่อง
อนุชศรา หมายเจริญ

ประวัติ

อนุชศรา หมายเจริญ มีภูมิลำเนาเดิมอยู่ที่จังหวัดสุรินทร์ ซึ่งเธอเคยเป็นนักกีฬาตะกร้อมาก่อน จากการที่เธอมีทักษะในการเล่นกีฬาได้หลายชนิด โดยเฉพาะอย่างยิ่งฟุตบอล ผู้ฝึกสอนตะกร้อของเธอเห็นแววจึงแนะนำให้เธอรับการคัดเข้าศึกษาต่อที่โรงเรียนกีฬาขอนแก่นในโควตานักฟุตบอลหญิง กระทั่งเธอได้รับเลือก และเข้าสู่เส้นทางฟุตบอลนับจากนั้น
จากนั้น อนุชศราก็ได้รับการทาบทามจากอาจารย์ชนะ ยอดปรางค์ ซึ่งเป็นผู้ฝึกสอนฟุตบอลหญิงทีมชาติไทยให้เข้าร่วมทีม โดยเธอได้ทำหน้าที่รับใช้ชาติตั้งแต่ระดับเยาวชนจนมาถึงชุดใหญ่ และเป็นนักฟุตบอลหลักของทีมมาโดยตลอด ในเดือนกันยายน พ.ศ. 2556 อนุชศราได้รับเลือกให้เป็นหนึ่งในนักฟุตบอลหญิงทีมชาติไทย เข้าร่วมแข่งขันฟุตบอลหญิงชิงแชมป์อาเซียน 2013 ที่จัดขึ้น ณ ประเทศพม่า
วันที่ 17 ตุลาคม พ.ศ. 2556 ในการแข่งขันระหว่างฟุตบอลหญิงทีมชาติไทย กับทีมเยาวชนไทยเบฟ ซึ่งเป็นนัดอุ่นเครื่องก่อนการแข่งซีเกมส์ 2013 อนุชศรา หมายเจริญ ได้เป็นผู้ทำประตูแรกให้แก่ทีม และในการแข่งฟุตบอลในซีเกมส์ 2013 ที่ประเทศพม่า รอบชิงชนะเลิศ อนุชศราได้เป็นหนึ่งในผู้เล่นตัวจริงของฟุตบอลหญิงทีมชาติไทย ซึ่งเธอเป็นหนึ่งในผู้ทำประตูเมื่อครั้งที่พบกับทีมชาติเวียดนาม โดยในนัดดังกล่าว ทีมชาติไทยเป็นฝ่ายชนะที่ 2-1 ประตู และทีมของเธอได้รับรางวัลเหรียญทอง
มาสค์ไรเดอร์เบลด

เนื้อเรื่อง

ในโลกของเรามีสิ่งมีชีวิตอมตะที่เรียกว่า อันเดด อยู่ 53 ตน เมื่อ 10,000 ปีก่อน อันเดดทั้ง 53 ตนได้ต่อสู้กันเพื่อหาสิทธิ์การเป็นเผ่าพันธุ์ที่ปกครองโลกนี้ โดยผู้แพ้จะถูกผนึกศิลาผนึกไว้เป็นการ์ด ในท้ายที่สุดฮิวแมนอันเดดหรือมนุษย์ ก็เป็นผู้ชนะในศึกครั้งนั้นและทำให้เผ่าพันธุ์มนุษย์เป็นผู้ถือสิทธิ์ครองโลกนี้
10,000 ปีต่อมาจนถึงปัจจุบันองค์กรB.O.A.R.D.ซึ่งได้ทำการวิจัยเกี่ยวกับเรื่องของอันเดด วันหนึ่งฮิโรเสะ โยชิโตะ ผู้ได้สูญเสียภรรยาไปได้ทำการปลดผนึกอันเดดเกือบทั้งหมด เพิ่อศึกษาหาความลับของชีวิตอมตะ ทางB.O.A.R.D.จึงได้ทำการสร้างระบบไรเดอร์ซิสเต็มขึ้น เพื่อใช้พลังของอันเดดในการผนึกเหล่าอันเดดลงในการ์ดอีกครั้ง

อันเดด

อันเดด คือเผ่าพันธุ์ 53 สายพันธุ์ที่ต่อสู้กันเพื่อแย่งชิงสิทธิ์ในการครองโลกเป็นของตนเมื่อ 10,000 ปีก่อน และมนุษย์ก็เป็นผู้ที่เอาชนะการต่อสู้ครั้งนั้นมาได้และอันเดดตนอื่นๆก็ถูกผนึกลงในการ์ด กระทั่งปัจจุบันอันเดดได้ถูกปลดผนึกออกมาจากการ์ดอีกครั้งทำให้คาราสุมะสร้างไรเดอร์ซิสเต็มเผื่อผนึกเหล่าอันเดด อันเดดแต่ละตนก็จะมีความสามารถพิเศษเฉพาะตัว ซึ่งเมื่อเหล่าไรเดอร์เมื่อผนึกอันเดดเหล่านั้นได้ก็จะสามารถยืมความสามารถเหล่านั้นมาใช้ได้ แต่จะมีพวกอันเดดจำพวกหนึ่งสามารถกลายร่างเป็นมนุษย์ได้ เหล่าไรเดอร์จึงเรียกอันเดดเหล่านั้นว่าเป็นอันเดดชั้นสูง (ส่วนใหญ่จะเป็นตั้งแต่J Q K)

มาสค์ไรเดอร์เบลด The Missing Ace

ภาพยนตร์ของมาสค์ไรเดอร์เบลด โดยเนื้อเรื่องจะเป็นตอนจบในอีกรูปแบบหนึ่ง เมื่อเคนซากิได้ทำการผนึกโจ๊กเกอร์อันเดดตัวที่ 53 สี่ปีต่อมา ทาจิบานะและหัวหน้าคาราสุมะได้พบกับโจ๊กเกอร์อีกคนหนึ่งลอบทำร้าย หัวหน้าคาราสุมะถูกฆ่าและอันเดดครึ่งหนึ่งถูกปลดปล่อยออกมา ทาจิบานะจึงได้รวบรวมหนุ่มสาวมาเป็นมาสค์ไรเดอร์รุ่นใหม่ ที่ใช้การ์ด A ใบที่ห้า เชนจ์ เคลเบรอส และทำหน้าที่ผนึกอันเดดแทนที่พวกเคนซากิ ภายหลังที่เคนซากิและมุตสึกิได้กลับมาเป็นไรเดอร์อีกครั้ง
ปราณี ฬาพานิช

สถานที่ทำงาน

ดร.ปราณี ฬาพาณิช เป็นผู้ช่วยศาสตราจารย์ ประจำภาควิชาภาษาตะวันออก คณะอักษรศาสตร์ จุฬาลงกรณ์มหาวิทยาลัย
ภาษานาอูรู

พจนานุกรมภาษานาอูรูของเดลาพอร์ต

ในพ.ศ. 2450 ฟิลิป เดลาพอร์ต (Philip Delaporte) ได้พิมพ์พจนานุกรมภาษาเยอรมัน-นาอูรูฉบับกระเป๋าขึ้น (Taschenwörterbuch Deutsch-Nauruisch) มีขนาดกะทัดรัด (10.5 x 14 cm) มีอภิธานศัพท์ยาว 65 หน้า และมีคำแปลของวลีอีก 12 หน้า โดยเรียงตามตัวอักษรในภาษาเยอรมัน มีคำในภาษาเยอรมันประมาณ 1650 คำที่แปลเป็นภาษานาอูรู ส่วนใหญ่ใช้วลีและรูปแบบที่มีความหมายเหมือนกัน มีรูปแบบเอกลักษณ์ในภาษานาอูรูประมาณ 1300 รูป รวมถึงแบบที่ปรากฏในวลี และไม่สนใจเครื่องหมายบนตัวอักษร (diacritical mark) เครื่องหมายต่าง ๆ ที่ใช้ไม่ได้ใช้ทั่วไป มีเพียงเครื่องหมายเดียวคือ ตัวทิลด์ (tilde) ที่ยังใช้อยู่ในปัจจุบัน
Nepenthes gracilis

ลักษณะทางพฤกษศาสตร์

Nepenthes gracilis มีลำต้นทรงสามเหลี่ยมยาวไม่เกิน 6 มม. หนาไม่เกิน 5 มม. ระยะระหว่างปล้องไม่เกิน 10 ซม. แผ่นใบหนาเหมือนภาพยนตร์ยาวไม่เกิน 12 ซม. กว้างไม่เกิน 2 ซม. ใบเรียวแหลมไม่มีก้านใบ สายดิ่งยาว 15 ซม.
หม้อล่างก้นหม้อเป็นกระเปาะ สูงไม่เกิน 10 ซม. กว้างไม่เกิน 3 ซม. ช่วงบน 2 ใน 3 ส่วนของหม้อเป็นทรงกระบอกแคบ มีปีก 1 คู่ กว้างไม่เกิน 3 มม. ด้านหน้า ปากหม้อกลม เพอริสโตมเล็กมากหนาไม่เกิน 3 มม. ไม่มีฟัน ฝาหม้อกลม เดือยขั้วเดี่ยวหลังฝายาวไม่เกิน 3 มม. บริเวณที่มีต่อมผลิตน้ำย่อยปกคลุมผนังด้านใน 1 ใน 4 ส่วนบริเวณก้นหม้อ หม้อมีสีเขียว ,แดงจนถึงดำ สามารถแตกโคนเป็นหม้อผุดได้ หม้อบนไม่มีปีก
ช่อดอกเป็นแบบช่อกระจะเดี่ยว ก้านช่อยาวไม่เกิน 5 ซม. ช่อดอกยาวไม่เกิน 20 ซม. ก้านดอกยาวไม่เกิน 10 มม. กลีบดอกตัวเมียรูปไข่ ส่วนกลีบดอกตัวผู้รูปปลายหอกยาวไม่เกิน 5 มม.
รถพยาบาล

รถพยาบาล (อังกฤษ: Ambulance) เป็นยานพาหนะสำหรับเคลื่อนย้ายผู้ป่วยหรือผู้บาดเจ็บไปยัง ไปจากหรือระหว่างสถานที่รักษาโรคหรือการบาดเจ็บ และในบางกรณีอาจใช้เพื่อทำการดูแลรักษาอาการป่วยนอกโรงพยาบาล
คำนี้มักใช้ในบริบทของรถพยาบาลฉุกเฉินที่ใช้บนถนน อันเป็นส่วนหนึ่งของบริการการแพทย์ฉุกเฉิน ดูแลอาการป่วยหรือบาดเจ็บเฉียบพลันกับผู้มีปัญหาสุขภาพอย่างร้ายแรง แต่บริบทสามารถขยายไปนอกเหนือจากรถที่มีไฟฉุกเฉินและไซเรน เป็นต้นว่ารถพยาบาลไม่ฉุกเฉินสำหรับขนส่งผู้ป่วย หรือยานพาหนะประเภทฉุกเฉินและไม่ฉุกเฉินอื่น ๆ เช่นรถบรรทุก รถตู้ จักรยาน จักรยานยนต์ รถเก๋งยาว รถบัส เฮลิคอปเตอร์ อากาศยานปีกตรึง เรือเล็ก หรือเรือพยาบาล
คำว่า Ambulance มีรากศัพท์จาก ภาษาละตินว่า "ambulare" แปลว่า "เดินหรือเคลื่อนไปเรื่อย ๆ" ซึ่งชี้ให้เห็นว่าการแพทย์ในระยะแรกเป็นกรณีที่ผู้ป่วยถูกเคลื่อนย้ายหรือเข็นไป โดยความหมายเดิมหมายถึงโรงพยาบาลเคลื่อนที่ที่ติดตามกำลังพลไปในการรบ ในช่วงสงครามกลางเมืองอเมริกัน ใน ค.ศ. 1870 พาหนะที่ใช้ขนผู้บาดเจ็บไปจากสมรภูมิจะเรียกว่าดู้พยาบาลในสงครามฝรั่งเศส-ปรัสเซีย โรงพยาบาลสนามก็ยังถูกเรียกว่าเป็นรถพยาบาล รวมถึงในสงครามเซอร์เบีย-ตุรกี ค.ศ. 1876 แม้ตู้พยาบาลจะถูกเรียกว่าเป็นรถพยาบาลตั้งแต่ปี ค.ศ. 1854 ในสงครามไครเมียก็ตาม
นอกจากนี้ยังมีรถพยาบาลแบบอื่น เช่น รถพยาบาลเคลื่อนย้าย (ambulette ก็เรียก) ซึ่งมักจะไม่มี (แต่ก็อาจมี) อุปกรณ์ช่วยชีวิตและมีเจ้าหน้าที่ที่คุณสมบัติน้อยกว่าเจ้าหน้าที่ในรถพยาบาลปกติ เนื่องจากใช้เพื่อขนส่งผู้ป่วยไปมาหรือระหว่างสถานที่รักษาเท่านั้น รถเคลื่อนย้ายในเกือบทุกประเทศจะไม่มีไฟฉุกเฉินหรือไซเรน บางประเทศอาจมีรถพยาบาลที่ดัดแปลงเพื่อให้มีคนพยาบาลไปด้วยหนึ่งคนเพื่อปฐมพยาบาล แต่ไม่ได้ใช้เพื่อขนส่ง ในกรณีดังกล่าวผู้ป่วยที่จำเป็นต้องไปโรงพยาบาลจะต้องใช้รถพยาบาลสำหรับผู้ป่วย ควบคู่ไปกับรถของหน่วยเคลื่อนที่เร็วด้วย
การพิสูจน์ว่ามีส่วนได้ส่วนเสีย

การพิสูจน์ว่ามีส่วนได้ส่วนเสีย (Proof-of-stake, PoS) เป็นขั้นตอนวิธีแบบหนึ่งที่เครือข่ายบล็อกเชนของเงินคริปโทใช้เพื่อให้ถึงความเห็นพ้องแบบกระจาย เป็นระบบที่ไม่เหมือน proof-of-work (PoW) ที่ใช้ในเงินคริปโทเช่น บิตคอยน์ ที่ให้รางวัลแก่ผู้เข้าร่วมแก้ปัญหาวิทยาการรหัสลับที่ซับซ้อนในการพิสูจน์ยืนยันธุรกรรมและสร้างบล็อกใหม่ ๆ (ที่เรียกว่า ไมนิง คือการขุดหาเหรียญ) ในระบบ PoS ผู้สร้างบล็อกต่อไปจะได้รับเลือกอย่างกำหนดได้แบบสุ่มเทียม (deterministic, pseudo-random) และโอกาสได้รับเลือกจะขึ้นอยู่กับความร่ำรวย ซึ่งก็คือความมีส่วนได้ส่วนเสีย ในระบบเงินคริปโทแบบ PoS บล็อกหนึ่ง ๆ จะเรียกว่า ตีขึ้น (forged, อุปมาโดยช่างเหล็ก) หรือเรียกว่า ทำเหรียญ/พิมพ์เงิน (minted) ไม่ใช่ขุดหาเหรียญ/ไมนิง อนึ่ง ปกติแล้วเงินทั้งหมดจะสร้างขึ้นตั้งแต่ต้น และจำนวนเงินทั้งหมดจะไม่เปลี่ยนไปทีหลัง (แม้จะมีระบบ PoS ที่สร้างเงินขึ้นใหม่ได้เหมือนกัน) ดังนั้น ในรูปแบบพื้นฐานของ PoS จะไม่มีรางวัลในการสร้างบล็อกใหม่เหมือนกับในบิตคอยน์ ดังนั้น ผู้ตีบล็อกใหม่ขึ้นจะได้แต่ค่าธรรมเนียมการทำธุรกรรม
เมงูมิ โทโยงูจิ

เมงูมิ โทโยงูจิ (ญี่ปุ่น: 豊口 めぐみ โรมาจิ: Toyoguchi Megumi) นักพากย์หญิงชาวญี่ปุ่น เกิดเมื่อวันที่ 2 มกราคม ค.ศ. 1978 มาจิดะ โตเกียว ประเทศญี่ปุ่น ปัจจุบันสังกัดอยู่ 81 Produce
วัดปากง่าม

ประวัติ

วัดปากง่ามเป็นวัดเก่าแก่ สมัยกรุงศรีอยุธยาตอนปลาย ไม่ปรากฏหลักฐานผู้สร้าง คาดว่ามีอายุกว่า 200 ปี มีหลักฐานว่าขอตั้งเป็นวัดเมื่อ พ.ศ. 2305 การคมนาคมสมัยโบราณอาศัยคลองบางน้อย และคลองบางใหญ่ เป็นหลักสำคัญ วัดตั้งอยู่ตรงคลองสามแพร่งของคลองทั้งสอง จึงชื่อ "วัดปากง่าม"จากคำบอกเล่าของผู้เฒ่าผู้แก่ซึ่งอายเกือบ 100 ปีแล้ว เล่าว่า เกิดมาจำความได้ก็เห็นวัดนี้เป็นวัดเก่าๆ ไม่ค่อยเจริญเพราะตั้งอยู่ในสวน บ้านเรือนมีน้อย อุโบสถสร้างมา 3 หลังแล้ว ตั้งอยู่ต่างสถานที่กัน หลัง พ.ศ. 2479 วัดจึงได้เจริญรุ่งเรืองตามลำดับ ทั้งนี้ ด้วยความสามารถของเจ้าอาวาสที่สืบทอดต่อๆ กันมา ประกอบกับชุมชนขยายใหญ่ขึ้น บ้านเรือนหนาแน่นขึ้น ประชาชนมีความศรัทธาในพระพุทธศาสนา วัดจึงมีศาสนสถาน และศาสนวัตถุครบถ้วน มีอุโบสถ และศาลาการเปรียญสวยงาม กุฏิสงฆ์ หอฉัน หอสวดมนต์ทรงไทย ศาลาท่าน้ำ สร้างสะพานข้ามคลองบางน้อย ตลอดจนการศึกษาก็บริบูรณ์ มีดรงเรียนปริยัติธรรม และโรงเรียนประถมศึกษา
วัดนี้ได้รับวิสุงคามสีมา เมื่อ พ.ศ. 2501
สิ่งสำคัญของวัดที่ควรชม และนมัสการ ได้แก่
1.พระพุทธรูปปูนปั้น ปางมารวิชัยพระนามว่า “หลวงพ่อเกษร” เป็นพระพุทธรูปที่ศักดิ์สิทธิ์ เข้าประตูอุโบสถแล้วจะแลเห็นท่านยิ้มรับ แต่เมื่อเข้าพิจารณาใกล้ๆ จะแลเห็นพระพักตร์ท่านนิ่งเฉย มีพระอัครสาวกทั้ง 2 นั่งคุกเข่านมัสการท่านอยู่
2.ภาพผนังอุโบสถแปลกกว่าวัดอื่นๆ คือ วาดเป็นภาพเทวดารักษาทิศทั้ง 8 งดงามมาก
3.ศาลาการเปรียญชั้นบนทรงไทย ภายในมีธรรมมาศน์เทศน์ บุษบกโบราณทรง 3 ชั้น ฝีมือประณีต งดงามมาก
4.หลวงพ่อแดงหน้าอุโบสถเป็นพระพุทธรูปโบราณศิลาแลง ปางสมาธิ มีความศักดิ์สิทธิ์
5.พระพุทธรูปหล่อสมัยอู่ทองปางห้ามสมทร สูง 1 เมตร 20 เซนติเมตร อยู่ ณ หอสวดมนต์
6.เจดีย์โบราณสมัยกรุงศรีอยุธยา หน้าอุโบสถใหม่ สถานที่สร้างอุโบสถเก่าของวัด
7.หอพระไตรปิฎกโบราณปัจจุบันเป็นศาลเจ้าแม่แก่นจันทร์อยู่หน้าอุโบสถ
8.ต้นสมอพิเภกอายุกว่า 200 ปี อยู่หลังอุโบสถ บนต้อนสมอมีต้นกล้วยไม้ข้างกระขึ้นเป็นกระจุกขึ้นมากมาย ถึงฤดูออกดอก จะบานสะพรั่งเต็มต้น นกเป็นผู้พามาปลุกไว้
การสวนทวารด้วยกาแฟ

การสวนทวารด้วยกาแฟ เป็นหัตถการที่มีที่มาจากความเชื่อทางการแพทย์อย่างหนึ่ง ทำโดยใส่กาแฟเข้าไปทางทวารเพื่อ "ล้าง" ลำไส้ใหญ่และไส้ตรง แม้จะเป็นหัตถการที่มีบันทึกชัดเจนว่าทำกันมานาน แต่วงการส่าเสะพะแพทย์ส่วนใหญ่ยังไม่ยอมรับว่ามีประโยชน์ และอาจมีอันตรายได้

ประวัติ

ความเชื่อเรื่องการล้างทวารเพื่อรักษาโรคมีย้อนไปจนถึงสมัยอียิปต์ แต่การนำกาแฟมาใช้เป็น"สารดูดพิษ" เพื่อการนี้นั้นเป็นความคิดที่ค่อนข้างใหม่ โดยมีการคิดค้นใน ค.ศ. 1917 และปรากฏใน Merck Manual จนถึง ค.ศ. 1972
ค.ศ. 1920 นักวิทยาศาสตร์ชาวเยอรมันศึกษาผลกระทบของคาเฟอีนต่อท่อน้ำดีและลำไส้เล็ก ดร. มักซ์ แกร์โซน เสนอว่า การสวนทวารด้วยกาแฟมีผลด้านดีต่อระบบทางเดินอาหาร แกร์โซนว่า การสวนทวารด้วยกาแฟมีผลดีต่อผู้ป่วยวัณโรค และในภายหลังพบในผู้ป่วยมะเร็งด้วย เขาอ้างว่าไม่เหมือนกับการสวนทวารด้วยน้ำเกลือ คาเฟอีนจะเข้าไปผ่านกล้ามเนื้อเรียบของลำไส้เล็ก แล้วเข้าไปในตับ ซึ่งการนี้ เขาว่า เป็นการล้างมากกว่าระบบทางเดินอาหารและขับพิษและน้ำดียิ่งกว่าการสวนทวารแบบธรรมดา เขามักบอกคนไข้ของเขาว่า "การสวนทวารด้วยกาแฟมิใช่เพื่อการทำงานของลำไส้ แต่เพื่อกระตุ้นตับ" ELVIRAAAA. The douche of all Spain.

ประโยชน์ตามที่อ้าง

มีการเสนอว่าการล้างลำไส้ด้วยกาแฟมีประโยชน์ในการป้องกันมะเร็ง แต่ยังไม่มีหลักฐานที่ยืนยันผล นอกจากนี้ การสวนทวารด้วยกาแฟยังได้พยายามถูกใช้เพื่อรักษาโรคอ้วนและโรคท้องผูก ผู้สนับสนุนอ้างว่าคาเฟอีนจะถูกดูดซึมในลำไส้ใหญ่และ "ล้างพิษ" ผลิตภัณฑ์เมตาบอลิกของเนื้องอกนั้น

อันตราย

การสวนทวารด้วยกาแฟอาจทำให้เสียชีวิตได้จากผลข้างเคียงหลายอย่าง เช่น การติดเชื้อ ความไม่สมดุลของเกลือแร่ ลำไส้ใหญ่อักเสบ ติดเชื้อในกระแสเลือด และหัวใจวาย ถ้าใส่กาแฟที่ร้อนเกินไปหรือเร็วเกินไป อาจทำให้ลำไส้ไหม้ หรือทะลุได้
มีรายงานจำนวนมากเกี่ยวกับการเสียชีวิตจากการสวนทวารด้วยกาแฟ สาเหตุการเสียชีวิตมาจากภาวะเกลือแร่ไม่สมดุลเช่นโซเดียมต่ำ ภาวะขาดน้ำ มีน้ำรั่วในช่องเยื่อหุ้มปอดและช่องเยื่อหุ้มหัวใจ ปัจจุบันองค์การอาหารและยาของสหรัฐอเมริกากำหนดว่างานวิจัยใดๆ ที่เกี่ยวข้องกับการสวนทวารด้วยกาแฟ อาสาสมัครจะต้องได้รับการแจ้งเสมอว่าการสวนทวารด้วยกาแฟนี้มีความเสี่ยงถึงเสียชีวิต
คิเมียรา

คิเมียรา (อังกฤษ: Chimera (เสียงอ่านภาษาอังกฤษ: /kɪˈmɪərə/); กรีก: Χιμαιρα [Khimaira]; ละติน: Chimæra) เป็นสัตว์ในเทพปกรณัมกรีกซึ่งตำนานเล่าว่า เป็นลูกของอีคิดนาและไทฟอน เป็นพี่ชายของเซอร์เบอรัส คิเมียรามีร่างกายกำยำและเป็นที่รวมของสัตว์ร้าย 3 ชนิด คือ ส่วนหัวถึงหน้าอกเป็นสิงโต ลำตัวเป็นแพะ บั้นท้ายเป็นมังกรหรืองู นอกจากนี้ ยังสามารถพ่นไฟได้เหมือนมังกรอีกด้วย คิเมียราถูกวีรบุรุษเบลเลอโรฟอนผู้ขี่ม้าบินเพกาซัสแทงตายด้วยหอก
เพราะคิเมียราประกอบด้วยส่วนของสัตว์ร้าย 3 ชนิดที่ไม่น่ารวมกันได้ ปัจจุบันคำว่า คิเมียรา จึงเป็นชื่อเรียกสิ่งมีชีวิตรูปร่างแปลกประหลาดหลายชนิด เช่น ปลาทะเลน้ำลึกกระดูกอ่อนจำพวกหนึ่ง